Hans Svebak

Hans Pedersen Svebak (født 11. mars 1866 i Bjugn i Trøndelag, død 12. november 1935 i Trondheim) var en norsk emissær, gullsmed og politiker for Avholdspartiet.

Han var sønn av husmann Peder Hansen Egseth og Mortina Pedersdatter. Farbroren Ole Hansen Svebak var lærer i Bjugn. Faren og farbroren kom trolig fra gården Svebakken i Ringebu. Før han fylte ett år, ble gutten satt under farbrorens omsorg, trolig på grunn av fattigdom. Hans Svebak vokste opp i et sterkt religiøst miljø, og tok tidlig i 20-årene et emissærkurs. Svebak var ansatt i Bergen og Nordhordland krets av Det norske lutherske Indremisjonsselskap før han ble ansatt i Trøndelag krets av Det Norske Misjonsselskap.

I 1895 kom han til Levanger, hvor han giftet seg med Guri Ingebrigtsdatter (født Kregnes), enke etter gullsmed John Andreas Johansen. Svebak tok kurs som gullsmed, og fikk avlagt en slags svenneprøve, men forretningen ble i praksis ledet av tre mestersvenner som Johansen hadde ansatt. Svebak fortsatte sitt engasjement i religiøse organisasjoner som foredragsholder. I 1914 flyttet Svebak til Trondheim for å tiltre som kretssekretær i Trøndelag krets av Det Norske Misjonsselskap, og gikk av med pensjon i 1934.

Hans Svebak var medlem av Levanger bystyre 1899–1914, fra Otto Christian Hiorths død i mai 1906 og ut året som Levangers ordfører. Svebak ble også valgt til ordfører for årene 1907, 1908 og 1911. I 1908 ble han valgt ved loddtrekning etter stemmelikhet med Peder Martin Bragstad. Som ordfører representerte han Avholdspartiet, som lokalt også ble kalt Velgerpartiet, som i perioden 1911–1913 hadde 8 av 20 representanter i bystyret. I 1913 ble han ordfører i representantskapet i Privatbanken i Levanger. Svebak var senere medlem av Trondheim bystyre og varamedlem av formannskapet for Avholdspartiet.

Han døde etter lengre tids sykdom på sin gård på Heimdal ved Trondheim i 1935. Etter bisettelsen i Vår Frue kirke i Trondheim ble han begravet på Levanger kirkegård.

Referanser 

Ordførere i Levanger
Lokalpolitikere i Trondheim
Misjonærer tilknyttet Det Norske Misjonsselskap
Norske gullsmeder
Personer fra Bjugn kommune
Fødsler i 1866
Dødsfall i 1935